
          AVIZ

asupra propunerii legislative privind înfiinţarea comunei Laleşti, judeţul Vaslui prin reorganizarea comunei Puieşti

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea comunei Laleşti, judeţul Vaslui prin reorganizarea comunei Puieşti, trimisă cu adresa nr. Pl.x 983/2006 din 5 februarie 2007, înregistrată sub nr. 31/51 din  6 februarie 2007. 


În conformitate cu dispoziţiile art. 75 din Constituţia României, republicată, şi ale art.92 alin. (8) pct. 2 din Regulamentul Camerei Deputaţilor, republicat, Camera Deputaţilor este prima Cameră sesizată.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 12 februarie 2007.


Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 142 din 17 ianuarie 2007, prin care nu susţine adoptarea iniţiativei legislative, şi avizul favorabil, cu observaţii şi propuneri, al Consiliului Legislativ, trimis cu adresa nr. 1572 din 21.11.2006. 


Cu prilejul dezbaterilor, membrii Comisiei au constatat că din documentaţia anexată nu reiese că au fost îndeplinite condiţiile prevăzute de alineatele (2) şi (5) ale art. 51din Legea nr. 351/2001 privind aprobarea Planului de amenajare a teritoriului naţional- Secţiunea a IV-a – Reţeaua de localităţi, cu modificările şi completările ulterioare, referitoare la avizarea de către oficiul judeţean de cadastru şi de publicitate imobiliară a planului cadastral pe baza căruia urmează să se facă, pentru comuna Laleşti, propusă spre înfiinţare, şi, respectiv, pentru comuna Puieşti, rămasă după reorganizare, marcarea hotarelor administrativ-teritoriale şi a limitelor intravilanelor, precum şi la supunerea consultării populaţiei, prin referendum local, a planurilor cadastrale de delimitare teritorială a comunelor. De asemenea, lipseşte fişa din care să rezulte gradul de îndeplinire a condiţiilor prevăzute de lege de către comuna Puieşti după reorganizare. 


Totodată, s-a remarcat faptul că adoptarea acestei iniţiative legislative va genera cheltuieli suplimentare necesare funcţionării noilor structuri ale administraţiei locale. 

În legătură cu referendumul local, membrii Comisiei au constatat că la secţia de votare nr. 11, majoritatea cetăţenilor înscrişi pe listele referendumului nu s-au prezentat la vot, iar la secţia de votare nr. 5, majoritatea cetăţenilor satului Fântânele nu au fost de acord ca satul lor să aparţină de comuna Laleşti, propusă spre înfiinţare.


În acelaşi timp, Comisia a reţinut şi faptul că printr-un memorandum iniţiat de Ministerul Finanţelor Publice, cu tema „Înfiinţarea de noi unităţi administrativ -teritoriale” şi aprobat de Primul-ministru al Guvernului României, s-a propus ca, în situaţii justificate, Ministerul Administraţiei şi Internelor să iniţieze un singur proiect de act normativ pe an, pentru înfiinţarea unor unităţi administrativ-teritoriale, în colaborare cu Comisiile de administraţie publică ale Parlamentului, avându-se în vedere că majoritatea proiectelor de lege privind înfiinţarea unor comune sau declararea de oraşe sau municipii, după caz, reprezintă iniţiative parlamentare. 
În urma dezbaterilor, Comisia a hotărât, cu majoritate de voturi (cu o abţinere), avizarea negativă  a propunerii legislative.

În raport de obiectul şi conţinutul său, propunerea legislativă face parte din categoria legilor organice.

